5 het noue ontkoming toe motor rolDie motor wat in KwaZulu-Natal gerol het (Foto: Rescue Care) Vyf mense van Pinetown in KwaZulu-Natal het Saterdagmiddag ŉ noue ontkoming gehad toe hul voertuig verskeie kere op die M19 naby Otto Volek gerol het. Garrith Jamieson, Rescue Care-woordvoerder, sê die vyf insittendes van die motor het slegs geringe beserings opgedoen, en is gelukkig om te leef as die trefkrag van die ongeluk in ag geneem word. Volgens Jamieson het die voertuig verskeie kere gerol voor dit uiteindelik op die sykant daarvan tot stilstand gekom het in ŉ oop stuk veld. Al vyf insittendes is na die hospitaal vervoer, maar niemand se lewe was in gevaar nie. Jamieson sê dit is steeds onduidelik wat die oorsaak van die ongeluk was. Polisielede was op die toneel en het ŉ ondersoek van stapel gestuur. In ŉ ander voorval in Carletonville in Gauteng is een man dood en ŉ ander man beseer nadat die bestuurder Saterdagaand beheer oor sy bakkie verloor het. Ineke van Huyssteen, ER24-woordvoerder, sê die een man was reeds dood toe nooddienste op die toneel aangekom het, en die ander man het buite die voertuig gelê. Hy het matige beserings opgedoen en is na ŉ nabygeleë hospitaal vervoer. Die bakkie wat in Carletonville gerol het (Foto: ER24)